ElustiilRetseptidTervis ja iluTaimed ja õlid
#000000
Kuidas koristada kodu keemiavabalt – 22 nippi
#000001
Kodu puhastamine keemiavabalt ei ole tegelikult eriti palju keerulisem kui teha seda kodukeemiat kasutades. Jah, see võib nõuda esialgu harjumist, aga nii paraneb sinu kodu mikrokliima ja ka peres kasvavate laste jaoks on olukord turvalisem. Ei pea kartma, et nad kuskilt kapist mõne kange kemikaali kätte saavad ja seda suhu või silma topivad. Koristamisel võivad nad sinuga lausa kampa lüüa. Mida varem lapsi kodutöödega harjutada, seda parem. Lisaks, oleme ka varem puudutanud teemat õige bakteriaalse tasakaalu olulisusest sinu kehas ja sellest, mis võib juhtuda kõiki baktereid liigselt hävitades. Seda liigne kodukeemia kasutamine just teebki.
#000002
Selle üle, kas looduslikul moel puhastamine on just sama tõhus kui kanget keemilist vahendit kasutades – võib muidugi vaielda, aga ega enne täpselt teada ei saa, kui ei proovi.
#000003
Toomegi allolevalt ära mõned nipid, kuidas koristada kodu keemiavabalt ja loodame, et ehk leiad nende seast katsetamiseks vähemalt ühe sobiva meetodi!
#000004
Välja on pakutud mitmeid omatehtud keemiavabade puhastusvahendite retsepte millede segudes kasutatakse booraksit. Kuna selle aine kasutamine on vaieldav ja mingitel andemetel tervist kahjustav, siis jätame praegu booraksit sisaldavate puhastusvahendite retseptid siit loost välja ja keskendume kindlatele ainetele, mis kellelegi liiga ei tee. Paraku jäid tänu sellele käesolevast artiklist välja ka ise tehtud pesupulber ja väidetavalt ülimalt tõhus küürimispasta, aga parem karta kui kahetseda.
#000005
Alltoodud ained ja vahendid on kõik kergesti kättesaadavad ning kestavad kaua. Keemiavaba koristamise puhul tasub käepärast hoida:
#000006
paari spray pudelit (kõige ideaalsemal juhul võiksid olla klaasist);
#000007
Võid endale tsitruselise äädika kontsentraadi valmis teha, siis on seda alati käepärast võtta ja saad kontsentraati olenevalt puhastamist vajavast pinnast vastavalt vajadusele veega lahjendada. Selleks täida purk sidrunikoortega ja vala see üle söögiäädikaga. Lase segul mõned päevad seista (maksimaalselt 2 nädalat) ja kurna sidrunikoored välja. Võid vedeliku ümber valada mõnda enda jaoks sobivamasse ja käepärasemasse pudelisse või anumasse. See segu töötab lahjendatult veega akende, põranda ja teiste pindade puhastamiseks.
#000008
Väga mustade pindade küürimise jaoks sobib vahend, mis on tehtud söögisoodast ja vesinikperoksiidist (3%). Vesinikku lisa soodale nii palju, et segu muutuks pasta taoliseks massiks. Selle vahendiga töötades, pane kummikindad kätte.
#000009
Sega 1 osa söögiäädikat 2 osa veega. Lisa umbes 1⁄4 saadud segust pesumasina loputusvahendi sahtlisse.
#000010
Et hoida oma pesumasin ideaalses töökorras, peab seda regulaarselt puhastama. Selleks lisa tühja pesumasinasse 80 g sidrunihapet, vali kõige kuumema veega pesutsükkel ja lase masinal end ise puhtaks pesta.
#000011
Kasuta meresoola või jämesoola segatuna vähese sidrunimahlaga ja hõõru. Samuti võid proovida söögisoodast ja vähesest veest tehtud pastat. See peaks eemaldama tee ja kohvi randid tassidelt ja mustuse pottidelt-pannidelt.
#000012
Täida nõudepesumasinakindel anum 2 klaasitäie söögiäädikaga ja pane see nõudepesumasinas kõige ülemisele riiulile. Vali kõige kuumem pesutsükkel ja pane masin ilma teiste nõudeta tööle. Too meetod peaks masina puhtaks tegema ja eemaldama ka läppunud lõhna.
#000013
Külmkapi puhastamiseks kasuta segu, kus on pool kogust sidrunimahla ja pool kogust vett. Võid segusse lisada ka natukene söögisoodat, see aitab mustusel paremini lahti tulla.
#000014
Veekeetja puhastamiseks lisa sinna piisavalt söögiäädikat, et puhastamist vajav pind oleks kaetud. Aja äädikas korra keema, vala välja ja pärast loputa kann hoolikalt.
#000015
Mikrolaineahju sisemuse puhastamiseks pane 1 klaasitäis äädikat mikrolaineahju jaoks sobivasse anumasse ja ahi tööle. Lase äädikal keema minna ja seal keeda kuniks sinu kodumasina sisemuse seinad on äädika kondenseerunud auruga kaetud. Keskmiselt peaks see võtma umbes 5 minutit. Pane ahi kinni ja lase äädikal ahju seintel veel umbes 3 minutit mõjuda. Võta ettevaatlikult anum äädikaga välja ja pühi pinnad paberräti või mikrofiiber lapiga puhtaks. See on väga lihtne ja peaks väga hästi toimima.
#000016
Et desinfitseerida oma lõikelaud – hõõru seda pooliku sidruniga ja puista üle meresoolaga. Lase 15 minutit seista ja hõõru teise sidrunipoolega veel üks kord üle. Lõpetuseks loputa lõikelaud sooja veega.
#000017
Sega kokku 1⁄2 klaasi vett ja 1 klaas söögisoodat. Kata saadud pastaga ahju sisemus ja ahju uks ning lase sel umbes 15 minutit liguneda. Siis loputa korralikult ja kuivata klaas pehme mikrofiiber lapiga. Vala söögiäädikas piserduspudelisse ja pritsi seda mustaks jäänud kohtadesse. Lase äädikal enne ära pühkimist 15 minutit imbuda ja pühi ära puhta kuiva lapiga.
#000018
10. Siseruumide lõhnastamine naturaalsel moel
#000019
Lase väikeses kastmepannis või muus sobivas anumas vähese veega keema ja jäta väikesele tulele podisema mõned tugeva lõhnaga naturaalsed loodussaadused (vaata, et vesi päris ära ei aurustuks).
#000020
1 viilutatud sidrun, 2 tl rosmariini ja suts vanillaesentsi.
1 viilutatud laim ja 1 viilutatud ingverijuur.
1 viilutatud apelsin, 1 tl kaneeli, natuke muskaati ja nelki.
#000021
Pane söögiäädikas kilekotti ja seo see ümber duššiotsiku nii, et terve duššiotsik oleks äädika sees. Tee seda õhtul, sest otsik tahab äädika sees liguneda umbes 12 tundi. Kui aeg on möödunud eemalda ettevaatlikult kott äädikaga ja vala sisu kraanikausist alla. Selle meetodiga peaks otsikult vee ja katlakivi jäägid kaduma!
#000022
12. Keraamilised plaadid ja vuugid
#000023
Vuuke saab puhtaks kui jätta sinna mõneks minutiks peale söögisooda ja söögiäädika lahus. Pärast mõjuaega tuleb need muidugi sooja veega loputada ja kuivatada. Vuugid võib puhtaks hõõruda ka söögisooda sisse kastetud hambaharjaga. Või kokku segada 3 osa söögisoodat 1 osa veega ning laotada see pasta puhastamist vajavatele pindadele. Peale seda kui pasta on mõni aeg seisnud, on vuuke lihtsam hambaharjaga puhastada. Pasta ülejäägid eemalda pesukäsna ja sooja veega. Kord nädalas võib plaadi pindu hõõruda pooliku sidruniga ja jätta sidrunimahl plaatidele umbes 15 minutiks, siis loputa ja kuivata plaadid.
#000024
Kui kodus on väikesed lapsed, siis oled selle probleemiga tõenäoliselt tuttav. Madratsit pesta on raske, aga võid proovida järgmist nippi. Sul on vaja tühja spray pudelit, 237 ml vesinikperoksiidi (3%), 45 g söögisoodat ja tilk kätepesuseepi.
#000025
Vala kõik koostisosad spray pudelisse, aga ära raputa pudelit. Kasuta segu ära 20 minuti jooksul ja ära jäta seda seisma järgmiseks korraks. See segu töötab ainult siis, kui see kohe ära kasutada, sest sealsed ained on koos aktiivsed ainult lühikest aega. Kui oled segu madratsile piserdanud, peaksid nägema, et plekk kaob 5 – 10 minuti jooksul. Kui madrats on kuivanud ja näed madratsil söögisooda jääke, siis pühi need ära või ima tolmuimejaga.
#000026
14. Madratsid ja polsterdatud mööbel
#000027
Et värskendada oma madratsit või sohvat pane söögisooda mõnda augulise kaanega purki ja lisa sinna natuke eeterlikku õli. Hea une jaoks soovitatakse lavendlit. Teepuuõli aitab hävitada võimalikke mittesoovitud organisme sinu madratsi sisemuses. Puista lihtsalt segu soovitud pindadele ja lase sel umbes tund seista. Siis ima tolmuimejaga puhtaks.
#000028
Vaiba puhastamiseks kasuta söögisoodat ja maisitärklist. Puista segatud sooda ja maisitärklise segu vaibale, lase seista 15 minutit ja siis puhasta tolmuimejaga. See meetod peaks aitama lahti saada mustusest ja ebameeldivast lõhnast.
#000029
Puit ja laminaatpõrandate puhastamine äädika ja vee seguga on parim viis anda neile tuttuus väljanägemine. Sega kokku 1⁄4 koguse söögiäädika kohta 1 kogus vett ja põrandapuhastusvahend ongi valmis. Äädikat võid lisada ka natuke vähem, see oleneb põrandate mustustest. Just enda kodu puhastamiseks õige vahekorra teada saamine selgub katse eksituse meetodil. Soovi korral võid lahusesse hea lõhna saamiseks lisada natuke mõnda oma lemmikut eeterlikku õli. Ära karda äädika lõhna pärast. Kui põrandad on kuivanud, siis see kaob.
#000030
Puitpinnad saab puhtaks poleerida pehme lapiga kuhu peale on tilgutatud natuke söögiäädikat ja oliiviõli.
#000031
Kui aknad ei ole väga mustad, siis kõige kergem on neid puhastada lihtsalt mikrofiiber lapiga. Ainuke asi mida vajad on natuke vett lapi niisutamiseks. Mikrofiiber ei jäta akendele triipe ega puuvillakiude.
#000032
Aknaid võib pesta ka vee ja söögiäädika lahusega. Tee endale spray pudelisse lahus, kus on pool vett ja pool söögiäädikat või lahjenda ülaltoodud tsitruse ja äädika kontsentraati üks ühele.
#000033
Kui aknad on väga mustad, siis parim viis nende puhtaks saamiseks on kasutada vee ja ammoniaagi lahust. Sega 1 osa ammoniaaki 10 osa veega. Peale akende puhastamist kuivata need korralikult mikrofiiber lapi või paberrätiga. Veel üks viis akendelt mustuse puhastamiseks on kasutada toorest kartulit. Lihtsalt lõika kartul pooleks ja hõõru sellega akent. Siis pühi puhta rätikuga kartulimahl aknalt ära.
#000034
Et peeglid läikima lüüa vajad sama vee ja äädika segu, millest rääkisime aknaklaaside puhastamise all, aga lisa sinna lihtsalt 2 tl alkoholi juurde.
#000035
Vala kraanikauss kuuma vett täis, lisa sinna vähemalt 1 klaasitäis söögiäädikat ja lase sel umbes pool tundi liguneda. Tee söögisoodast ja veest pasta ning hõõru pesukäsna ja pastaga kraanikausi pinnad üle. Peale loputamist võid tilgakese oliiviõliga niisutatud lapiga kraanikausi läikima lüüa. Muuseas, õliga niisutatud lapiga läikima löömine töötab ka teiste metalsete pindade puhul (õhukoguja, ahju uks väljastpoolt jne.).
#000036
Kalla terve pakk söögisoodat potti ja lase sel seal vähemalt 1 tund liguneda. Peale seda kalla potti klaas söögiäädikat, lase 5 minutit seista ja tõmba vett peale. Kui pott pole just väga must, siis sellest nipist peaks abi saama ilma küürimata. Räägitakse, et WC potti saab puhastada ka kallates sinna sisse Coca-Colat.
#000037
Et eemaldada ebameeldiv lõhn äravoolutorust, siis puista torusse söögisoodat ja sinna järgi paar klaasitäit sooja söögiäädikat. Kui kallad äravoolutorusse kuuma äädikat, mida kasutasid just veekeetja või mikrolaineahju puhastamiseks, siis tapad kaks kärbest ühe hoobiga.
#000038
Harjumuste muutmine on ülimalt raske ja seda saab teha ainult äärmise tahte või vajaduse korral. Jah, domestost WC potti kallata on kordades lihtsam kui äädika ja soodaga jukerdamine. Seda enam, et tulemus on lausa imetlusväärne, aga...
#000039
Kui vahetad kasvõi ühe harjumuspärase koristamise viisi, kus kasutad kodukeemiat – välja loodusliku meetodi vastu, siis saavad sinu lapsed, lapselapsed ja lapselapselapsed tulevikus elada nii mitmes mõttes paremas keskkonnas.
#000040
SILDIDahju puhastaminekeemiavaba koristaminekraanikausi puhastaminemadratsi puhastaminemikrouuni puhastusnõudepesumasina puhastamineÖko puhastusvahendidpesumasina puhastaminepõranda puhastaminevaiba puhastamineveekeetja puhastamine
#000041
Kanepi tarvitamine Eesti noorte seas ja selle kahjulik mõju enne 25. eluaastat
#000042
Vahemere dieet ja selle mõju 2. tüübi diabeedi tekkeriskile
#000043